Biedrība

**“ALOJAS RADOŠAIS KLUBS “LIEPALE””**

Vienotais reģistrācijas nr.40008127517, Rīgas iela 4, Aloja, Alojas novads, LV 4064, e-pasts: liepale@inbox.lv

APSTIPRINĀTI

Biedrības “Alojas radošais klubs “Liepale””

biedru kopsapulcē

2016. gada 24. martā

**Biedrības “Alojas radošais klubs “Liepale””**

**STATŪTI**

**1.nodaļa. Biedrības nosaukums, juridiskā adrese.**

* 1. Biedrības nosaukums ir “Alojas radošais klubs „Liepale”” (turpmāk tekstā - Biedrība).

**2.nodaļa. Biedrības mērķi.**

2.1. Celt lauku sabiedrības pašapziņu un radošo iniciatīvu, atbalstot un stiprinot sabiedrisko aktivitāti, mazinot sociālo spriedzi.

**3.nodaļa. Biedrības uzdevumi.**

3.1. Veicināt lauku iedzīvotāju pašizglītību;

3.2. sekmēt ģimeņu un jaunatnes radošo iniciatīvu;

3.3. atbalstīt lauku iedzīvotāju uzņēmējdarbību;

3.4. sekmēt un atbalstīt dzimumu līdztiesību;

3.5. veicināt un atbalstīt sabiedriskās dzīves aktivitātes kultūrā, sportā un atpūtā;

3.6. popularizēt veselīgu un videi draudzīgu dzīvesveidu;

3.7. veicināt sabiedrības integrāciju;

3.8. veidot un attīstīt sadarbību ar valsts un pašvaldību institūcijām, nevalstiskajām organizācijām.

**4.nodaļa. Biedrības darbības termiņš.**

4.1. Biedrība ir nodibināta uz nenoteiktu laiku.

**5.nodaļa. Biedru iestāšanās Biedrībā, izstāšanās un izslēgšana.**

5.1. Biedrībā var iestāties jebkura rīcībspējīga fiziska un juridiska persona vai tiesībspējīga personālsabiedrība, iesniedzot noteiktas formas rakstisku pieteikumu. Pieteikuma formu un tam klāt pievienojamo dokumentu sarakstu nosaka Biedrības valde.

5.2. Lēmumu par biedra uzņemšanu Biedrībā pieņem valde. Valdei pieteicēja lūgums ir jāizskata tuvākās sēdes laikā, taču ne ilgāk kā divu nedēļu laikā no visu nepieciešamo dokumentu saņemšanas brīža. Uz valdes sēdi, kurā izskata pieteicēja lūgumu, ir jāuzaicina pats pieteicējs un jādod viņam vārds sava viedokļa paušanai. Pieteicēja neierašanās nav šķērslis valdes lēmuma pieņemšanai. Valdei motivēts lēmums rakstveidā jāpaziņo pieteicējam nedēļas laikā no tā pieņemšanas brīža.

5.3. Valdes noraidošo lēmumu pieteicējs rakstveidā var pārsūdzēt biedru kopsapulcei. Ja arī biedru kopsapulce noraida pieteicēja lūgumu, pieteicējs nav uzņemts par Biedrības biedru, un viņš var iesniegt atkārtotu pieteikumu ne ātrāk kā pēc gada termiņa izbeigšanās.

5.4. Biedrs var jebkurā laikā izstāties no Biedrības rakstveidā paziņojot par to valdei;

5.5. Biedru var izslēgt no Biedrības ar valdes lēmumu, ja:

5.5.1. biedrs vairāk nekā 12 mēnešus nav nomaksājis biedra naudu;

5.5.2. biedrs nepilda kopsapulces un valdes lēmumus;

5.5.3. biedrs nepilda savus pienākumu un uzņemtās saistības;

5.5.4. biedrs veic citu darbību, kas ir pretrunā ar šajos statūtos noteikto.

5.6. Jautājumu par Biedrības biedra izslēgšanu valde izskata tuvākās sēdes laikā, uzaicinot izslēdzamo biedru un dodot viņam vārdu sava viedokļa paušanai. Izslēdzamā biedra neierašanās nav šķērslis valdes lēmuma pieņemšanai. Valdei lēmums par biedra izslēgšanu no biedrības un šā lēmuma motivācija jāpaziņo rakstveidā izslēdzamajam biedram piecu dienu laikā no tā pieņemšanas brīža.

5.7. Kopsapulce var lemt par Goda biedra statusa piešķiršanu.

5.7.1. Goda biedriem ir visas biedru tiesības un pienākumi, izņemot pienākumu maksāt biedra naudu.

5.8. Personai izstājoties vai to izslēdzot no Biedrības, neatkarīgi no tās statusa samaksātā biedru un iestāšanās nauda netiek atmaksātā.

5.9. Uzņemtajiem jaunajiem biedriem jāsamaksā iestāšanās nauda. Viņi uzsāk biedru naudas maksāšanu ar dienu, kad pieņemts valdes lēmums par viņu uzņemšanu.

**6.nodaļa. Biedru tiesības un pienākumi.**

6.1. Biedrības biedriem ir šādas tiesības:

6.1.1. piedalīties Biedrības pārvaldē,

6.1.2. saņemt informāciju par Biedrības darbību, tai skaitā iepazīties ar visu Biedrības institūciju protokoliem, lēmumiem un rīkojumiem,

6.1.3. piedalīties visos Biedrības organizētajos pasākumos, iesniegt priekšlikumus par Biedrības darbību un tās uzlabošanu, aizstāvēt savu viedokli,

6.1.4. brīvi darboties citās sabiedriskās organizācijās;

6.1.5. jebkurā laikā izstāties no Biedrības, iesniedzot, rakstisku paziņojumu Biedrības valdei.

6.2. Biedrības biedru pienākumi:

6.2.1. ievērot Biedrības statūtus un pildīt biedru kopsapulces un valdes lēmumus;

6.2.2. regulāri maksāt biedra naudu līdz kalendārā gada 31. decembrim;

6.2.3. ar savu aktīvu līdzdarbību atbalstīt Biedrības mērķa un uzdevumu realizēšanu;

6.2.4. paziņot Biedrības valdei par savu izstāšanos no Biedrības, iesniedzot, rakstisku iesniegumu.

6.3. Saistības biedram var noteikt ar biedru kopsapulces vai valdes lēmumu. Nosakot biedram saistības, kas atšķiras no citu biedru saistībām, ir nepieciešama šā biedra piekrišana.

**7.nodaļa. Biedrības struktūrvienības.**

7.1. Ar biedru kopsapulces lēmumu var tikt izveidotas Biedrības teritoriālās un citas struktūrvienības;

7.2. Struktūrvienības darbību, tiesības un pienākumus, kā arī attiecības ar Biedrību regulē struktūrvienības nolikums, ko apstiprina Biedrības biedru kopsapulce.

**8.nodaļa. Biedru sapulces sasaukšana un lēmumu pieņemšana.**

8.1. Biedru kopsapulce ir augstākā Biedrības lēmējinstitūcija.

8.2. Biedru kopsapulcē ir tiesīgi piedalīties visi Biedrības biedri. Biedri var piedalīties biedru kopsapulcē tikai personīgi.

8.3. Kārtējā biedru kopsapulce tiek sasaukta vienu reizi gadā - ne vēlāk kā līdz 31. martam.

8.4. Ārkārtas biedru kopsapulce var tikt sasaukta pēc valdes iniciatīvas, vai ja to rakstveidā pieprasa ne mazāk kā viena desmitā daļa Biedrības biedru, norādot sasaukšanas iemeslu.

8.5. Biedru kopsapulce tiek sasaukta, ne vēlāk kā divas nedēļas pirms kopsapulces nosūtot katram biedram rakstisku uzaicinājumu.

8.6. Biedru kopsapulce ir lemttiesīga, ja tajā piedalās vairāk nekā puse no biedriem.

8.7. Ja biedru kopsapulce nav lemttiesīga kvoruma trūkuma dēļ, trīs nedēļu laikā tiek sasaukta atkārtota biedru kopsapulce, kas ir tiesīga pieņemt lēmumus neatkarīgi no klātesošo biedru skaita, ar nosacījumu, ka tajā piedalās vismaz divi biedri.

8.8. Biedru kopsapulces lēmums ir pieņemts, ja par to nobalso vairāk nekā puse no klātesošajiem biedriem. Lēmums par statūtu grozījumiem, Biedrības darbības izbeigšanu un turpināšanu ir pieņemts, ja par to nobalso vairāk nekā divas trešdaļas no klātesošajiem biedriem.

8.9. Katram kopsapulces dalībniekam kopsapulcē ir viena balss.

8.10. Tikai kopsapulce ir tiesīga:

8.10.1. lemt jautājumus par Biedrības statūtu grozīšanu;

8.10.2. izskatīt valdes ziņojumus, apstiprināt Biedrības gada pārskatu, budžetu;

8.10.3. lemt jautājumus par Biedrības pašlikvidācijas vai Biedrības reorganizācijas uzsākšanu, darbības izbeigšanu, tās turpināšanu, apvienošanos ar citām organizācijām;

8.10.4. ievēlēt un atcelt no amata valdes locekļus un revidentu, izskatīt sūdzības par viņiem. Kopsapulce var atcelt jebkuru valdes locekli un revidentu pirms viņa mandāta izbeigšanās, ja tam ir svarīgs iemesls;

8.10.5. noteikt galvenos Biedrības darbības virzienus un pamatprincipus, prioritātes.

**9.nodaļa. Izpildinstitūcija.**

9.1. Biedrības izpildinstitūcija ir valde, kas sastāv no trīs valdes locekļiem.

9.2. Valdes locekļi no sava vidus ievēl valdes priekšsēdētāju, kurš organizē valdes darbu.

9.3. Valdes locekļi ir tiesīgi pārstāvēt Biedrību katrs atsevišķi.

9.4. Valdes loceklis pilda savus pienākumus bez atlīdzības.

9.5. Valde ir tiesīga izlemt visus jautājumus, kas nav ekskluzīvā biedru kopsapulces kompetencē.

9.6.Valde:

9.6.1. organizē pasākumus Statūtos paredzēto mērķu sasniegšanai un nodrošina kopsapulces lēmumu izpildi;

9.6.2. izstrādā Biedrības darbības programmu un prioritātes;

9.6.3. lemj par Biedrības finanšu līdzekļu izlietojumu kopsapulces apstiprinātā budžeta robežās;

9.6.4. apstiprina Biedrības zīmogu un simboliku;

9.7. Valde veic savu darbību sēdēs. Valdes sēdes sasauc valdes priekšsēdētājs pēc savas iniciatīvas, vai pēc divu valdes locekļu pieprasījuma, bet ne retāk kā reizi divos mēnešos.

9.8. Valdes lēmumi tiek pieņemti ar vienkāršu balsu vairākumu. Visus dokumentus valdes vārdā paraksta jebkuri divi valdes locekļi.

9.9. Katram valdes loceklim ir viena balss. Sadaloties balsīm līdzīgi, izšķirošā ir valdes priekšsēdētāja balss.

9.10. Valdei ir tiesības organizēt jautājumu izskatīšanu valdes sēdēs neklātienē, izsūtot rakstveidā katram valdes loceklim attiecīgo lēmuma projektu. Šajā gadījumā valdes lēmums tiek izskatīts par izlemtu, ja par to rakstveidā balsojuši visi valdes locekļi. Šie valdes locekļu atsevišķie balsojumi pievienojami attiecīgajam valdes nolēmumam.

9.11. Biedrības operatīvo un ikdienas vadību realizē valde vai tās pilnvarota persona.

**10.nodaļa. Revidents.**

10.1. Biedrības finansiālās un saimnieciskās darbības kontroli veic revidents, kuru ievēl biedru kopsapulce uz vienu gadu.

10.2. Biedrības revidents nevar būt Biedrības valdes loceklis.

10.3. Revidents:

10.3.1. veic Biedrības mantas un finanšu līdzekļu revīziju;

10.3.2. dod atzinumu par Biedrības budžetu un gada pārskatu;

10.3.3. izvērtē Biedrības grāmatvedības un lietvedības darbu;

10.3.4. sniedz ieteikumus par Biedrības finanšu un saimnieciskās darbības uzlabošanu;

10.4. Revidents veic revīziju biedru kopsapulces noteiktajos termiņos, taču ne retāk kā reizi gadā.

10.5. Biedru kopsapulce apstiprina Biedrības gada pārskatu tikai pēc Revidenta atzinuma saņemšanas.

**11.nodaļa. Biedru nauda.**

11.1. Biedrības biedri maksā biedru naudu vienu reizi mēnesī, fiziskās personas EUR 1,50 *(viens eiro un 50 centi)* apmērā, juridiskās personas EUR 3,00 *(trīs eiro un 00 centi*) apmērā un iestāšanās naudu fiziskām personām EUR 5,00 *(pieci eiro un 00 centi)* apmērā, juridiskām personām EUR 10,00 *(desmit eiro un 00 centi)* apmērā.

*(Izmainīts ar biedrības kopsapulces lēmumu 24.03.2016.)*

**12. nodaļa. Uzskaite, gada pārskats un rezerves fonda veidošana.**

12.1. Biedrība organizē lietvedību, grāmatvedības un statistisko uzskaiti, sastāda un iesniedz pārskatus un maksā nodokļus atbilstoši Latvijas Republikā esošajiem likumdošanas aktiem.

12.2. Biedrība ir bezpeļņas organizācija, tās saimnieciskās darbības rezultātā gūtie ienākumi, kā arī citi likumā atļautie ienākumi izlietojami Statūtos paredzētajiem mērķiem un tos nedrīkst sadalīt Biedrības biedriem.

12.3. Biedrības finanšu līdzekļus veido:

1) biedru nauda un iestāšanās nauda;

2) fizisko un juridisko personu ziedojumi;

3) ienākumi no Biedrības īpašumiem, no uzņēmējdarbības un citas saimnieciskās darbības;

4) jebkuri citi ienākumi, kas nav aizliegti ar likumiem vai normatīvajiem aktiem un atbilst Biedrības darbības mērķiem.

12.4. Biedrības līdzekļi tiek izlietoti:

1) Biedrības kustamā un nekustamā īpašuma iegādei un uzturēšanai;

2) Biedrības uzņēmējdarbībai un saimnieciskajai darbībai likumā un šais Statūtos noteiktā kārtībā un apmērā;

3) Biedrības organizatoriskās darbības nodrošināšanai, personāla un pārvaldes izdevumu segšanai;

4) citu Biedrības mērķu un uzdevumu īstenošanas gaitā radušos izdevumu segšanai.

12.5. Likumā noteiktā kārtībā katru gadu, ne vēlāk kā līdz 31. martam Biedrība iesniedz Kopsapulces apstiprinātu pārskatu par iepriekšējā gada ienākumiem un izdevumiem attiecīgajai Valsts ieņēmumu dienesta institūcijai.

12.6. Biedrības ienākumu pārsniegumu pār izdevumiem ieskaita Biedrības rezerves fondā. Biedrības rezerves fonds pāriet uz nākamo saimniecisko gadu, to neapliek ar ienākuma nodokli un to nevar izmaksāt Biedrības biedriem.

12.7. Likumā noteiktā kārtībā Biedrību un tā ziedotājus likumdevējs var atbrīvot no nodokļu maksāšanas.

Biedrības “Alojas radošais klubs “Liepale””

valdes priekšsēdētāja Guna Krūmiņa \_\_\_\_\_\_\_\_\_\_\_\_\_\_\_\_\_\_\_\_\_

2016.gada 24.martā